Bütün dünyada geniş tətbiq edilən mini-invaziv ürək əməliyyatlarının artıq ölkəmizdə də aparılması sevindirici haldır. Ürək-damar cərrahiyyəsində müasir üsul hesab edilən minimal invaziv ürək əməliyyatlarını Respublika Diaqnostika Mərkəzində uğurla icra edirik.
Ümumiyyətlə, ürək-damar cərrahiyəsinin inkişafını iki faktor müəyyən edir: süni qan dövranı və döş sümüyünün ortadan tam kəsilməsi. Lakin hər iki üsulun mənfi cəhətləri var. Bu səbəbdən son illərdə ürək-damar cərrahları bunların birindən və ya hər ikisindən qaçmağa çalışırlar. Bu isə hər zaman mümkün olmur.
Koronar damar cərrahiyyəsində (aorta-koronar şuntlama) süni qan dövranından imtina etmək mümkündürsə (döyünən ürəkdə əməliyyat), qapaq cərrahiyəsində yalnız kəsiyi kiçiltməklə minimal invazivliyi təmin etmək olar. Bu, mitral qapaq üçün sağ qabırğaarasından, aort qapaq üçün isə həm döş sümüyünün hissəvi (yuxarı 1/3-i) kəsiyilə, həm də sağ qabırğaarasından mümkün olur.
Son zamanlar minimal invaziv çox damar koronar cərrahi əməliyyatlar mərkəzimizdə komandamız tərəfindən icra edilir. Bu zaman kəsik sol qabırğaarasından (sol interkostal) aparılır.